《登飞来寺与熊楚伯梁井卿分赋》
明代·释通岸

灵岳何年帝子游，遗踪閒得共冥搜。千寻怪石看疑堕，万壑长松听欲流。

寺记齐梁馀断碣，人思李郭有虚舟。凭高久坐烟霞晚，一笑真成汗漫游。

作者简介：通岸（一五六六—一六四七），字觉道，一字智海。憨山大师书记。后居诃林。工诗，曾与陈子壮、陈子升、黎遂球、区怀瑞、区怀年、黎邦瑊、黄圣年、徐棻、欧必元、欧主遇、黄季恒结南园诗社，称南园十二子。著有《栖云庵集》。事见清温汝能《粤东诗海》卷九八。